อะไร? คือการลงทุนที่ดีที่สุด
ทุกคนพยายามหาสิ่งที่ดีที่สุดในการลงทุน สูตรมากมาย สมการซับซ้อนได้ถูกสร้างขึ้นมา แต่จริงๆแล้วการลงทุนที่ดีนั้นอาจจะเรียบง่ายกว่าที่เราคิด
10 ก.พ. 2561

อะไร? คือการลงทุนที่ดีที่สุด / โดย ลงทุนแมน
ทุกคนพยายามหาสิ่งที่ดีที่สุดในการลงทุน
สูตรมากมาย สมการซับซ้อนได้ถูกสร้างขึ้นมา
แต่จริงๆ แล้วการลงทุนที่ดีนั้นอาจจะเรียบง่ายกว่าที่เราคิด
การลงทุนที่ดีอาจจะไม่ได้ใช้ IQ อะไรมากมาย
แต่เกือบทั้งหมดขึ้นอยู่กับทัศนคติของเรา เหมือนอย่างเรื่องของแอนน์ ไชเบอร์ ที่ลงทุนแมนกำลังจะเล่าให้ฟัง
แอนน์ ไชเบอร์ เกิดเมื่อปี 1893 อาศัยอยูในนิวยอร์ก โดยชีวิตส่วนใหญ่ต้องอยู่กับแม่ เนื่องจากพ่อจากไปตั้งแต่เธอยังเด็ก จึงทำให้เธอต้องเริ่มทำงานหาเงินตั้งแต่วัยเด็ก
เธอมีเพื่อนและญาติเพียงไม่กี่คน และอยู่เป็นสาวโสด โดยไม่ได้แต่งงาน
ป้าแอนน์ทำงานเป็นพนักงานตรวจภาษีธรรมดาๆ คนหนึ่งให้กับหน่วยงานของรัฐ ในเมืองนิวยอร์ก เงินเดือนไม่มาก
แม้ว่าเธอจะถือได้ว่า เป็นพนักงานแบบอย่าง แต่กลับไม่เคยได้รับการเลื่อนขั้นและเธอยังรู้สึกว่าตนเองถูกแบ่งแยกจากสังคมการทำงานเพียงเพราะเป็นผู้หญิงและเป็น ชาวยิว
เธอทำงานจนอายุ 51 ปีก็เกษียณตัวเองจากงาน โดยมีเงินเก็บสะสมไว้ประมาณ 5,000 เหรียญ และมีเงินช่วยเหลือรายปี ปีละประมาณ 3,000 เหรียญ
เธอตัดสินใจกลับไปลงทุนในตลาดหุ้นอีกครั้งหลังจากที่เคยขาดทุนไปเมื่อปี 1930 จากการฟังคำแนะนำจากโบรคเกอร์ ตอนที่เกิดเศรษฐกิจตกต่ำครั้งใหญ่ในอเมริกา
ซึ่งการกลับมาลงทุนในครั้งนี้เธอศึกษาและเริ่มลงทุนอย่างเป็นจริงเป็นจังด้วยตัวของเธอเอง
แนวทางการลงทุนของป้าแอนน์นั้นเรียบง่าย แตกต่างจากผู้เชี่ยวชาญส่วนใหญ่ในตลาดหุ้น
ป้าแอนน์ลงทุนในบริษัทที่ผลิตสินค้าที่มียี่ห้อ เป็นสินค้าที่เธอและทุกคนรู้จักดี เช่น หุ้น Coca-Cola, Pepsi, Schering-Plough (บริษัทยา) หรือแม้แต่หุ้น Columbia Pictures, Paramount Pictures และ Capital Cities เพียงเพราะเธอชอบดูหนังและทีวีเป็นประจำ
และที่สำคัญกว่านั้นคือ เมื่อเธอซื้อและถือหุ้นที่เลือกแล้ว แม้ในช่วงที่ตลาดหุ้นตกลงมาอย่างหนัก เธอก็ไม่ขาย เพราะเธอศรัทธาและเชื่อมั่นว่าหุ้นที่เธอเลือกนั้นดีจริง โดยเมื่อได้รับเงินปันผล เธอก็จะนำเงินนั้นกลับเข้าไปลงทุนในหุ้นอีก สะสมไปเรื่อยๆ ทีละเล็กทีละน้อย
จากเงินลงทุนเริ่มต้นจำนวน 5,000 เหรียญในปี 1944 กลับกลายเป็น 22 ล้านเหรียญ ในปี 1995 หลังจากที่ป้าแอนน์เสียชีวิตเมื่อตอนอายุ 101 ปี หรือกว่า 50 ปี เงินลงทุนนั้นเติบโตกว่า 4,400 เท่า
แม้เธอจะอาศัยในเมืองที่เต็มไปด้วยแสงสีเสียงอย่างนิวยอร์ก แต่เธอก็ถือว่าเป็นแบบอย่างของการใช้ชีวิตแบบประหยัด ไม่ใช้จ่ายเกินตัว อาศัยเพียงในอะพาร์ตเมนต์เก่าๆ แทบไม่ค่อยซื้อเสื้อผ้าใหม่ๆ
หลังจากที่ป้าแอนน์เสียชีวิต เงินจากการลงทุนทั้งหมดถูกนำไปบริจาค ให้มหาวิทยาลัยเยชิวา เพื่อช่วยเหลือผู้หญิงโดยเฉพาะคนที่ด้อยโอกาสเหมือนเธอ
การบริจาคนั้นสร้างความตกใจให้กับคนจำนวนมาก ทั้งจำนวนเงินและคนที่บริจาคเนื่องจากแทบไม่มีใครรู้จักป้าแอนน์เลยในช่วงที่เธอมีชีวิต
คนที่รู้จักป้าแอนน์เล่าว่า ป้าแอนน์มีความสุขทุกครั้งเวลาที่เธอเดินไปเปิดตู้นิรภัยของโบรกเกอร์ที่ตั้งอยู่ใกล้ๆ ตลาดหุ้นนิวยอร์กเพื่อที่จะดูใบหุ้น ซึ่งเป็นสิ่งที่เธอมักทำอยู่บ่อย ๆ
บางคนอาจจะมีความสุขที่ได้ไปเที่ยวไกลๆ
บางคนอาจจะมีความสุขที่ได้ใช้ของราคาแพงๆ
บางคนอาจจะมีความสุขที่ได้ขับรถคันใหญ่ๆ หรูหรา
แต่สำหรับป้าแอนน์แล้วนั้น เธอมีความสุขจากการใช้ชีวิตที่สมถะ
และค่อยๆ เห็นเงินลงทุนของตัวเองเติบโตไปทีละเล็กทีละน้อย
ป้าแอนน์เป็นตัวอย่างให้เราเห็นถึงเรื่องอะไร
ก็คงจะเป็นความเรียบง่ายของแนวคิดการลงทุน
ในมุมมองของหลายคน การลงทุนอาจฟังเป็นเรื่องยาก ต้องมีสูตรคำนวณคณิตศาสตร์มากมาย
แต่จริงๆ แล้ว การลงทุนที่ดีที่สุด อาจจะเป็นการลงทุนในสิ่งที่ตัวเองเข้าใจ
เหมือนอย่างที่ป้าแอนน์เข้าใจว่าตัวเขาเองชอบใช้สินค้าอะไร
และคิดว่าการได้มีส่วนร่วมเป็นเจ้าของบริษัทที่ขายสินค้านั้นก็น่าจะดีไม่น้อย
และไม่ว่าตลาดหุ้นจะตกมาอย่างไร ก็คงไม่ได้ทำให้ป้าแอนน์นอนไม่หลับ
เพราะป้าแอนน์ไม่ได้ลงทุนกับราคาหุ้น แต่ป้าแอนน์ลงทุนกับสินค้าที่เขาชอบใช้
แล้วเราล่ะ ชอบใช้สินค้าอะไรบ้าง? อีก 50 ปี เงินเราอาจจะโตขึ้น 4,400 เท่า แบบป้าแอนน์ก็เป็นได้..
———————-
<ad> การลงทุนที่ดีที่สุดอาจจะเป็นการลงทุนในความรู้ของตัวเอง หาอ่านความรู้หลายเรื่องได้ที่ได้ที่แอปพลิเคชั่นลงทุนแมน โหลดฟรีได้ทีนี่ 
———————-
Reference
-
-
-
-
-